b'\n_START_ARTICLE_\nDogo\xc5\xa1e\n_START_SECTION_\nEtimologija\n_START_PARAGRAPH_\nEna izmed razlag navaja izvor imena Dogo\xc5\xa1e iz besede Dolgo\xc5\xa1e, ki jo razdelimo na dolg in go\xc5\xa1e (gozdovi). Razvoj krajevnega imena Dogo\xc5\xa1e v pisnih virih gre od Legindorf (1096\xe2\x80\x931105), Legendorf in Legndorf (1265\xe2\x80\x931267) prek Lengdorf, Longdorf in Lengdorf v 14. in 15. stoletju do Lendorf, ki se je obdr\xc5\xbealo do 20. stoletja. Nem\xc5\xa1ko besedo lang (dolg) bi se dalo ob predpostavki, da so nem\xc5\xa1ki zapisovalci poznali pomen slovenske besede dolg, povezati s predpono len-, ki ji je dodana beseda Dorf. Tako bi lahko v nem\xc5\xa1kem prevodu \xc5\xa1lo za Dolgo vas (Lang Dorf).\n_START_SECTION_\nZgodovina\n_START_PARAGRAPH_\nV starej\xc5\xa1i kameni dobi (paleolitiku) na tem obmo\xc4\x8dju ni sledov naselitve. Doslej znana arheolo\xc5\xa1ka najdi\xc5\xa1\xc4\x8da ka\xc5\xbeejo, da so se prazgodovinski ljudje pri naseljevanju mariborskega obmo\xc4\x8dja dr\xc5\xbeali zlasti terasastih robov ob Dravi (npr. Dogo\xc5\xa1e, Zrkovce, Pobre\xc5\xbeje na desnem in Melje, Maribor, Kamnica na levem bregu Drave) in vzno\xc5\xbeja Pohorja (Ru\xc5\xa1e, Limbu\xc5\xa1, Radvanje, Razvanje, Pivola, Po\xc5\xa1tela, Ho\xc4\x8de). _NEWLINE_Na ostanke temeljev rimskih stavb so v \xc5\xa1estdesetih letih naleteli pri gradnji kanala srednja Drava I v Dogo\xc5\xa1ah. Zaradi hitrosti gradnje gradbi\xc5\xa1\xc4\x8da ni bilo mogo\xc4\x8de raziskati. Na robu visoke terase pri Dogo\xc5\xa1ah je bilo do nedavnega ohranjeno manj\xc5\xa1e grobi\xc5\xa1\xc4\x8de \xc5\xa1tirih malih in ene velike gomile. Pri gradnji nove ceste preko kanala Drave je bil jeseni leta 1966 na vzhodnem robu gozda uni\xc4\x8den del teh gomil.'